ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3811/98

υποβολή: Graham Watson (ELDR) προς την Επιτροπή

(22 Δεκεμβρίου 1998)

Θέμα: Ο υπολογισμός του ΦΠΑ από τους οπτικούς

Δεδομένων των προβλημάτων που έχουν εντοπιστεί στο Ηνωμένο Βασίλειο σχετικά με τον υπολογισμό του ΦΠΑ από τους οπτικούς, έχει εξετάσει η Επιτροπή το ΦΠΑ που αφορά τους οπτικούς σε άλλα κράτη μέλη και πιστεύει ότι οι σημαντικές επιστροφές ΦΠΑ που πραγματοποιήθηκαν στο Ηνωμένο Βασίλειο μπορούν να ισχύσουν επίσης και σε άλλα κράτη μέλη;

Θα μπορούσε να εξηγήσει η Επιτροπή εν συντομία τα μέσα με τα οποία τα διάφορα κράτη μέλη απαιτούν από τους οπτικούς να υπολογίζουν το ΦΠΑ;

Απάντηση του κ. Monti εξ ονόματος της Επιτροπής

(28 Ιανουαρίου 1999)

Η Επιτροπή δεν έλαβε καμία καταγγελία από οπτικούς σχετικά με προβλήματα που αντιμετωπίζουν κατά τον υπολογισμό του ΦΠΑ.

Σύμφωνα με το άρθρο 13, τίτλος Α, παράγραφος 1, στοιχείο ε) της έκτης οδηγίας 77/388/ΕΟΚ του Συμβουλίου της 17ης Μαΐου 1977 για την εναρμόνιση των νομοθεσιών των κρατών μελών, των σχετικών με τους φόρους κύκλου εργασιών - κοινό σύστημα φόρου προστιθέμενης αξίας: ομοιόμορφη φορολογική βάση(1), η παροχή ιατρικής περίθαλψης που πραγματοποιείται στο πλαίσιο της άσκησης ιατρικών και παραϊατρικών επαγγελμάτων, όπως καθορίζονται από το ενδιαφερόμενο κράτος μέλος, απαλλάσσεται από το ΦΠΑ. Το Δικαστήριο των ΕΚ αποφάσισε(2) ότι η απαλλαγή αυτή δεν επεκτείνεται στην παράδοση διορθωτικών γυαλιών που συνταγογραφεί γιατρός ή άλλα επιτετραμμένα προς τούτο πρόσωπα.

Οι σημαντικές επιστροφές ΦΠΑ στο Ηνωμένο Βασίλειο, στις οποίες αναφέρεται το Αξιότιμο Μέλος του Κοινοβουλίου, οφείλονται στην πρόσφατη νομολογία των βρετανικών δικαστηρίων, η οποία είναι αντίθετη προς την ερμηνεία της βρετανικής φορολογικής διοίκησης (HM Customs and Excise) ότι η παράδοση διορθωτικών γυαλιών αποτελούσε ενιαία παράδοση και επομένως ήταν πλήρως φορολογήσιμη, και όχι δύο διαφορετικές παροχές: εκείνη της παραϊατρικής υπηρεσίας (μέτρηση και προσαρμογή) και εκείνη της παράδοσης των γυαλιών. Το 1995, οι οπτικοί του Ηνωμένου Βασιλείου κλήθηκαν να υποβάλουν αιτήσεις για επιστροφή του ΦΠΑ που είχαν καταβάλει αδικαιολογήτως από 1ης Σεπτεμβρίου 1998.

(1) ΕΕ L 145 της 13.6.1977.

(2) Υπόθεση 353/85, Επιτροπή των Ευρωπαϊκών Κοινοτήτων κατά του Ηνωμένου Βασιλείου της Μεγάλης Βρετανίας και της Βόρειας Ιρλανδίας.
ΓΡΑΠΤΗ ΕΡΩΤΗΣΗ E-4034/98

υποβολή: Undine-Uta Bloch von Blottnitz (V) προς την Επιτροπή

(8 Ιανουαρίου 1999)

Θέμα: Ενίσχυση εντατικής γεωργίας

1. Ποια προγράμματα είναι διαθέσιμα στην Ευρωπαϊκή Ένωση για την ενίσχυση της εντατικής γεωργίας;

2. Υπάρχουν παραδείγματα για έργα και προγράμματα τα οποία έχουν ενισχυθεί, τα οποία ασχολούνται με τη φυσική εκτροφή των ορνίθων, εάν ναι, ποια είναι αυτά που υλοποιήθηκαν και σε ποιο ύψος υπήρξε συνδρομή αυτών των προγραμμάτων εκ μέρους της ΕΕ;

Απάντηση του κ. Fischler εξ ονόματος της Επιτροπής

(11 Φεβρουαρίου 1999)

1. Η κοινή γεωργική πολιτική διαδραματίζει σπουδαίο ρόλο στη στήριξη των περιθωριακών περιοχών που χαρακτηρίζονται συχνά από εκτατικά συστήματα εκμετάλλευσης. Οι πριμοδοτήσεις στην κτηνοτροφία και, έως ένα ορισμένο βαθμό, οι αντισταθμιστικές αποζημιώσεις για τους γεωργούς στις μειονεκτικές περιοχές αποτελούν σημαντικούς παράγοντες για την αποδοτικότητα και τη συνέχιση της γεωργικής δραστηριότητας στις εν λόγω περιοχές. Στο πλαίσιο των κοινών οργανώσεων αγοράς, και ειδικότερα στον τομέα των βοοειδών, υπάρχει συμπληρωματική πριμοδότηση εκτατικοποίησης για τα ζωικά κεφάλαια με μέγιστη πυκνότητα 1,4 μονάδες ισοδύναμων χονδρών ζώων ανά εκτάριο, πέραν των 2,0 ΜΧΖ ανά εκτάριο για τη μέγιστη πυκνότητα ζώων, ως προϋποθέσεως για τη χορήγηση των πριμοδοτήσεων. Ωστόσο, τα κράτη μέλη ενθαρρύνονται, κυρίως στο πλαίσιο των γεωργοπεριβαλλοντικών προγραμμάτων (κανονισμός (ΕΚ) 2078/92 του Συμβουλίου της 30ης Ιουνίου 1992 σχετικά με μεθόδους γεωργικής παραγωγής που συμμορφώνονται με τις απαιτήσεις προστασίας του περιβάλλοντος καθώς και με τη διατήρηση του φυσικού χώρου(1)), να λαμβάνουν μέτρα που αποσκοπούν στην προώθηση μιας εκτατικής παραγωγής που ωφελεί το περιβάλλον, είτε για να διατηρηθούν τα υπάρχοντα εκτατικά συστήματα είτε για να ενθαρρυνθεί η μείωση της πυκνότητας εκτρεφόμενων ζώων. Οι αξιολογήσεις έδειξαν ότι τα προγράμματα των κρατών μελών επικεντρώνονται κυρίως στο τελευταίο αυτό είδος μέτρων.

2. Ο κανονισμός (ΕΚ) 950/97 για τη βελτίωση της αποτελεσματικότητας των γεωργικών διαρθρώσεων(2) προβλέπει την κατάρχήν δυνατότητα χορήγησης στους γεωργούς ενισχύσεων για επενδύσεις που αποσκοπούν στην βελτίωση της καλής μεταχείρισης των ζώων στον τομέα των πουλερικών, εφόσον οι επενδύσεις αυτές δεν συνεπάγονται αύξηση δυναμικότητας. Για τη χορήγηση τέτοιων ενισχύσεων εφαρμόζονται οι όροι και τα ανώτατα όρια των γενικών ενισχύσεων του εν λόγω κανονισμού. Αντίθετα, οι όροι εφαρμογής αυτής της δυνατότητας εξαρτώνται από τις προτεραιότητες που καθορίζονται από τα κράτη μέλη. Η έγκριση των μεμονωμένων φακέλων υπάγεται επίσης στην αρμοδιότητα των αρχών των κρατών μελών. Κατά συνέπεια, η Επιτροπή δεν είναι ενήμερη ως προς τα χρηματοδοτούμενα προγράμματα εκτροφής ωοτόκων ορνίθων και το αντίστοιχο κόστος.

(1) ΕΕ L 215 της 30.7.1992.

(2) ΕΕ L 142 της 2.6.1997.
ΓΡΑΠΤΗ ΕΡΩΤΗΣΗ E-2986/98

υποβολή: John Iversen (PSE) προς την Επιτροπή

(8 Οκτωβρίου 1998)

Θέμα: Άνιση κατανομή των αδειών εισαγωγής μπανανών

Προτίθεται η Επιτροπή, στην πρότασή της για τον κανονισμό περί εφαρμογής του νέου καθεστώτος οργάνωσης της αγοράς στον τομέα των μπανανών, που τίθεται σε εφαρμογή από 1ης Ιανουαρίου 1999, να εξακολουθήσει την άνιση κατανομή των αδειών εισαγωγής μπανανών;

Με τη σημερινή άνιση κατανομή οι μεγάλες πολυεθνικές εταιρείες έχουν το μονοπώλιο της πρωτογενούς εισαγωγής, έτσι ώστε να κατέχουν ολόκληρη σχεδόν την αγορά της μπανάνας, ενώ οι εισαγωγείς της ίδιας της Ένωσης δεν επιτυγχάνουν σχεδόν καμία άδεια εισαγωγής και αναγκάζονται συνεπώς να αγοράζουν μπανάνες, έναντι υπερβολικά υψηλότερων τιμών, από τις αμερικανικές αυτές εταιρείες.

Απάντηση του κ. Fischler εξ ονόματος της Επιτροπής

(16 Νοεμβρίου 1998)

Σύμφωνα με εντολή του Συμβουλίου, η κατανομή των αδειών θα πραγματοποιηθεί με βάση τη δραστηριότητα στο παρελθόν. Έτσι τα δικαιώματα θα χορηγηθούν σε επιχειρηματίες που όντως πραγματοποίησαν εισαγωγές μπανανών κατά τη διάρκεια της περιόδου αναφοράς.

Δοθέντος αυτού, η Επιτροπή προβλέπει την αισθητή αύξηση του ποσοστού αδειών που θα κρατηθούν για τους νεοεισερχόμενους επιχειρηματίες, γεγονός που θα διευκολύνει την είσοδο στην αγορά εισαγωγής μπανανών κυρίως των μικρών επιχειρηματιών.
ΓΡΑΠΤΗ ΕΡΩΤΗΣΗ P-3572/98

υποβολή: Astrid Thors (ELDR) προς την Επιτροπή

(18 Νοεμβρίου 1998)

Θέμα: Μεταφορά ρευστού

Η κυβέρνηση της Φινλανδίας έχει λάβει κατ' αρχήν απόφαση όσον αφορά πρόγραμμα δράσης για τα έτη 1999-2001, με σκοπό την καταπολέμηση των οικονομικών εγκλημάτων και της αποκαλούμενης ανεπίσημης οικονομίας.

Η απόφαση παραπέμπει, σύμφωνα με ορισμένες πληροφορίες, σε πρόταση που έχει προετοιμασθεί από την Ευρωπαϊκή Επιτροπή και που αποβλέπει στην επιβολή της γενικής υποχρέωσης να δηλώνονται οι διασυνοριακές μεταφορές ρευστού εντός της Ένωσης.

Αληθεύει άραγε ότι η πρόταση αυτή έχει εκπονηθεί από την Επιτροπή; Εάν ναι, δεν αντιβαίνει άραγε αυτό προς τις αρχές της ελεύθερης κυκλοφορίας των κεφαλαίων;

Απάντηση του κ. Monti εξ ονόματος της Επιτροπής

(14 Δεκεμβρίου 1998)

Η Επιτροπή δεν προβλέπει επί του παρόντος την επιβολή υποχρέωσης κοινοποίησης των μεταβιβάσεων ρευστού μεταξύ των κρατών μελών.

Εντούτοις, το ζήτημα αυτό καλύπτεται από τις σαράντα συστάσεις της οικονομικής ομάδας δράσης για τη νομιμοποίηση παράνομων κεφαλαίων (ξέπλυμα χρημάτων) (FATF). Η FATF είναι ένας διακυβερνητικός οργανισμός που σκοπό έχει τη σύλληψη και την προώθηση στρατηγικών καταπολέμησης της νομιμοποίησης παράνομων κεφαλαίων. Μέλη της είναι όλα τα κράτη μέλη, καθώς και η Επιτροπή.

Στη σύσταση 22 αναφέρεται ότι "για να διευκολυνθεί η ανίχνευση και παρακολούθηση των συναλλαγών ρευστού χωρίς, επόυδενί τρόπω, να παρεμποδίζεται η ελεύθερη διακίνηση κεφαλαίων, τα μέλη δύνανται να εξετάζουν τη δυνατότητα υποβολής όλων των διασυνοριακών μεταφορών ρευστού, οι οποίες υπερβαίνουν ένα συγκεκριμένο όριο, σε επαλήθευση, διοικητικό έλεγχο, δήλωση ή στην υποχρέωση τήρησης λογαριασμών". Σήμερα, πολλά κράτη μέλη προβαίνουν σε τέτοιου είδους ελέγχους σύμφωνα με την ανωτέρω σύσταση.
ΓΡΑΠΤΗ ΕΡΩΤΗΣΗ E-3817/98

υποβολή: Concepció Ferrer (PPE) προς την Επιτροπή

(22 Δεκεμβρίου 1998)

Θέμα: Προγράμματα και σχέδια στον τομέα της βιομηχανίας και της ενέργειας στην Καταλωνία

Έχοντας υπόψη την πολιτική διαφάνειας που ακολουθεί η Επιτροπή σέ θέματα δαπανών της, θα ήθελε να μου αναφέρει, για την περίοδο 1994-1999,ποια από τα προγράμματα που υλοποιήθηκαν στην Καταλωνία ευεργετήθηκαν από τις ενισχύσεις που διατίθενται στο πλαίσιο της βιομηχανίας και της ενέργειας;

Θα μπορούσε επίσης να διευκρινίσει η Επιτροπή τα ποσά που διατέθηκαν τελικά για κάθε ένα από τα εν λόγω σχέδια;

Απάντηση της κας Wulf-Mathies εξ ονόματος της Επιτροπής

(18 Ιανουαρίου 1999)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-3168/98

υποβολή: Luciano Vecchi (PSE) προς την Επιτροπή

(27 Οκτωβρίου 1998)

Θέμα: Ανθρωπιστικές παρεμβάσεις της ECHO στη Βόρεια Κορέα

Κατά τη διάρκεια των τελευταίων μηνών, η ECHO στήριξε σειρά σχεδίων ανθρωπιστικής βοήθειας στη Βόρεια Κορέα, που υπεβλήθησαν και υλοποιήθηκαν από ευρωπαϊκές μη κυβερνητικές οργανώσεις.

Η εν λόγω παρέμβαση απέδωσε αναμφισβήτητα θετικά αποτελέσματα, όσον αφορά τη δραματική ανθρωπιστική κατάσταση που χαρακτηρίζει αυτή τη χώρα, στους πλέον ετερογενείς τομείς (επισιτιστικό, κοινωνικό, τομέα υγείας κλπ).

Όμως, φαίνεται πως ανέκυψαν ταυτόχρονα και διάφορα προβλήματα, ειδικότερα σε ό,τι αφορά τις σχέσεις με τις βορειοκορεατικές αρχές.

Θα μπορούσε άραγε να αναφέρει η Επιτροπή:

1. Θα συνεχίσει να στηρίζει, και στο μέλλον, ανθρωπιστικές παρεμβάσεις μέσω των ΜΚΟ, που θα ήταν σε κάθε περίπτωση ευκταίο, λαμβάνοντας υπόψη την εμμονή της δραματικής κατάστασης που επικρατεί στη Βόρεια Κορέα;

2. Ποιά κριτήρια θα πρυτανεύσουν και τί χρηματοδοτικά μέσα θα διατεθούν για την εκπλήρωση του εν λόγω σκοπού;

Απάντηση της κυρίας Bonino εξ ονόματος της Επιτροπής

(23 Νοεμβρίου 1998)

Με βάση όσα παρατήρησε επί τόπου το προσωπικό της Επιτροπής αλλά και οι εταίροι των μη Κυβερνητικών Οργανώσεων (ΜΚΟ), η Βόρεια Κορέα αντιμετωπίζει μια οικονομική και διαρθρωτική κρίση (η οποία είχε ως συνέπεια την έλλειψη τροφής, φαρμάκων και ιατρικού εξοπλισμού) μάλλον παρά μια κλασσική κατάσταση λιμού(όπως θα μπορούσε να είχε αντιμετωπισθεί σε κάποια αφρικανική χώρα). Πολλοί παρατηρητές έχουν την εντύπωση ότι, κατά τους τελευταίους μήνες, η γενική κατάσταση φαίνεται ότι βελτιώθηκε, κυρίως λόγω της μαζικής εισροής της διεθνούς βοήθειας.

Για τις ανθρωπιστικές οργανωσεις στον τομέα της υγείας και της ιατρικής, οι εργασιακές συνθήκες στη Βόρεια Κορέα αποτελούσαν πάντα αντικείμενο σημαντικών περιορισμών (πρόσβαση στην πληροφορία, προσβαση στους δικαιούχουςν, συνθήκες εποπτείας). Τους τελευταίους μήνες, οι αρχές της Βόρειας Κορέας έχουν συσφίξει ακόμα περισσότερο τις εργασιακές συνθήκες στον τομέα αυτό και φαίνεται ότι οι τοπικές αρχές προτίθενται να πάρουν πίσω όλη την ευθύνη για τους τομείς της δημόσιας υγείας κατά τους επόμενους μήνες. Πολλοί εταίροι των ΜΚΟ έχουν ήδη εγκαταλείψει τη χώρα, γιατί τα μνημόνια συμφωνίας τους δεν ανανεώθηκαν από τις αρχές της Βόρειας Κορέας(αυτή τη στιγμή μόνο τρεις εταίροι που δραστηριοποιούνται στον υγειονομικό και τον ιατρικό τομέα παραμένουν στη χώρα).

Το προηγούμενο έτος η Επιτροπή χορήγησε περίπου 20 εκατ.ECU στη Βόρεια Κορέα στον υγειονομικό και τον ιατρικό τομέα, σε σύγκριση με τα 2.5 εκατ.ECU εφέτος. Η Επιτροπή εξακολουθεί να χρηματοδοτεί δυο ανθρωπιστικά προγράμματα στη Βόρεια Κορέα. Εντούτοις, για να έχει νόημα η ανθρωπιστική βοήθεια στον τομέα αυτό και να είναι αποτελεσματική και, κατά συνέπεια, ευθυγραμμισμένη με την εντολή της Επιτροπής, πρέπει να πληρούνται ορισμένες προϋποθέσεις (ελευθερία πρόσβασης στους δικαιούχους και ελευθερία εποπτείας των προγραμμάτων από τις ΜΚΟ). Πριν αποφασισθούν μελλοντικές επεμβάσεις στον υγειονομικό και τον ιατρικό τομέα, η Επιτροπή πρέπει, κατά συνέπεια, να είναι πολύ προσεκτική στις εξελίξεις στο θέμα αυτό.
ΓΡΑΠΤΗ ΕΡΩΤΗΣΗ E-2144/98

υποβολή: Barry Seal (PSE) προς την Επιτροπή

(13 Ιουλίου 1998)

Θέμα: Επανεξέταση των επιλέξιμων περιοχών στο πλαίσιο της κοινοτικής πρωτοβουλίας RETEX

Λαμβάνοντας υπόψη τις σοβαρές απώλειες θέσεων εργασίας που εξακολουθούν να σημειώνονται στον τομέα της κλωστοϋφαντουργικής βιομηχανίας και της βιομηχανίας ειδών ένδυσης στην περιφέρεια του Yorkshire, ιδιαίτερα σε εκείνα τα τμήματα της περιφέρειας που δεν έχουν περιληφθεί στο εκτελούμενο πρόγραμμα RETEX, προτίθεται η Επιτροπή να επανεξετάσει το καθεστώς RETEX ώστε να υπάρχει μεγαλύτερη ευελιξία στην επιλογή των περιοχών που μπορούν να περιληφθούν στο πρόγραμμα;

Όπως γνωρίζει η Επιτροπή, το Ευρωπαϊκό Κοινοβούλιο έχει εκφράσει στο παρελθόν την επιθυμία να εφαρμοσθεί στην περίπτωση του RETEX τουλάχιστον το ίδιο επίπεδο ευελιξίας που εφαρμόζεται σήμερα για το κοινοτικό πρόγραμμα KONVER. Η ευελιξία αυτή είναι ιδιαίτερα ευκταία, δεδομένου ότι, στον τομέα της κλωστοϋφαντουργικής βιομηχανίας και της βιομηχανίας ειδών ένδυσης, οι περισσότεροι απασχολούμενοι που χάνουν τις θέσεις εργασίας τους είναι γυναίκες και προέρχονται από εθνοτικές μειονότητες που αντιμετωπίζουν μέγιστες δυσχέρειες στην ανεύρεση εναλλακτικής απασχόλησης.

Απάντηση της κας Wulf-Mathies εξ ονόματος της Επιτροπής

(15 Σεπτεμβρίου 1998)

Η κοινοτική πρωτοβουλία RETEX, η οποία ξεκίνησε το 1992, σχεδιάστηκε αρχικά για να ισχύσει μέχρι το 1997, αλλά παρατάθηκε, με επιπλέον χρηματοδότηση, μέχρι το 1999. Βάσει των κατευθυντήριων γραμμών για το επιχειρησιακό πρόγραμμα στο πλαίσιο RETEX, οι επιλέξιμες περιοχές πρέπει να βρίσκονται στους στόχους 1, 2 ή 5β, οι οποίες εξαρτώνται σε πολύ μεγάλο βαθμό από τον τομέα της κλωστοϋφαντουργίας και της ένδυσης. Πρέπει να δίνεται ιδιαίτερη έμφαση στη συγκέντρωση στις ζώνες εκείνες, εντός των επιλέξιμων περιφερειών, όπου υπάρχουν ή προβλέπεται να υπάρξουν οι μεγαλύτερες δυσχέρειες. Το στοιχείο αυτό ήταν ιδιαίτερα σημαντικό για τους δικαιούχους που βρίσκονται στις πλέον μειονεκτικές περιφέρειες της Κοινότητας. Στις κατευθυντήριες γραμμές του 1994 για το RETEX, η Επιτροπή διατήρησε αυτόν τον ορισμό των επιλέξιμων περιοχών.

Οι κατευθυντήριες γραμμές για το Konver, οι οποίες εγκρίθηκαν επίσης το 1994, καθορίζουν τις επιλέξιμες περιοχές με πιο ευέλικτο τρόπο που οφείλεται στο διαφορετικό φάσμα και τη σχετική σημασία της αμυντικής βιομηχανίας σε περιοχές εκτός του στόχου 1, 2 και 5β. Αυτό επέτρεψε να ενταχθούν στα προγράμματα Konver περιοχές που δεν αποτελούν μέρος των προηγουμένων περιοχών.

Καθώς πλησιάζει η λήξη της τρέχουσας περιόδου προγραμματισμού, καταρτίζεται το νέο ρυθμιστικό πλαίσιο για παρεμβάσεις στο πλαίσιο των διαρθρωτικών ταμείων. Σημαντικά τμήματα των σημερινών περιοχών RETEX θα καλύπτονται από τους νέους περιφερειακούς στόχους. Υπό αυτές τις περιστάσεις, η Επιτροπή δεν θεωρεί σκόπιμο να αναθεωρήσει τον ορισμό των επιλέξιμων περιοχών για αυτή την πρωτοβουλία.
ΓΡΑΠΤΗ ΕΡΩΤΗΣΗ E-4087/98

υποβολή: José Mendes Bota (PPE) προς την Επιτροπή

(14 Ιανουαρίου 1999)

Θέμα: To Λάγος και η ημέρα της Ευρωπαïκής Ιθαγένειας

Τον Οκτώβριο του 1996, με επιστολή που απηύθυνε ο Πρόεδρος του Δήμου του Λάγος (Πορτογαλία) προς τον Ευρωπαίο Επίτροπο καθηγητή κ. João de Deus Pinheiro, πρότεινε να καθιερωθεί η 9η Μαΐου ως ημέρα της Ευρωπαϊκής Ιθαγένειας, προσφέροντας μάλιστα την ωραία πόλη του για να υποδεχθεί τις εκδηλώσεις για τον εορτασμό της ημέρας.

Εν τω μεταξύ, και αφού το Ευρωπαϊκό Κοινοβούλιο ενέκρινε, τον περασμένο Ιούλιο, πρόταση σχετικά με την καθιέρωση της 9ης Μαΐου ως ημέρας αργίας στην Ευρώπη, ζητώ από την Επιτροπή να με πληροφορήσει ποια συνέχεια έδωσε στην πρόταση αυτή και ποιες πιθανότητες υπάρχουν να πραγματοποιηθούν το 1999 στο Λάγος, υπό την αιγίδα της Επιτροπής και σε συνεργασία με τον δήμο της πόλης αυτής, κάποιες κοινωνικοπολιτιστικές εκδηλώσεις που να θυμίζουν ότι τη μέρα αυτή άρχισε να χτίζεται η Ηνωμένη Ευρώπη.

Απάντηση του κ. Oreja εξ ονόματος της Επιτροπής

(12 Μαρτίου 1999)

Η Επιτροπή θεωρεί ότι είναι καιρός να επανεξετάσουμε τον τρόπο εορτασμού της ενάτης Μαΐου κυρίως τώρα που βρισκόμαστε υπό το φως των πρόσφατων και μελλοντικών εξελίξεων της Ευρωπαϊκής Ένωσης μετά από την συνθήκη του Άμστερνταμ. Αυτή η επανεξέταση θα πρέπει να εγγραφεί στο πλαίσιο της επιθυμίας προσέγγισης μεταξύ της Ευρώπης και των πολιτών και, παράλληλα, με τήρηση της αρχής της επικουρικότητας.

Γι' αυτό το λόγο, η Επιτροπή ξεκίνησε έναν προβληματισμό με τα κράτη μέλη στο συγκεκριμένο θέμα ώστε να υποβάλει συγκεκριμένες προτάσεις. Ασφαλώς, στον προβληματισμό αυτό θα ληφθεί υπ' όψη η θέση του Κοινοβουλίου σχετικά με το θέμα αυτό.

Στο άμεσο μέλλον για το 1999, η Επιτροπή δεν προβλέπει τη ανάληψη ιδιαίτερης πρωτοβουλίας σχετικά με συγκεκριμένη πόλη της Ένωσης.
ΓΡΑΠΤΗ ΕΡΩΤΗΣΗ E-3819/98

υποβολή: Concepció Ferrer (PPE) προς την Επιτροπή

(22 Δεκεμβρίου 1998)

Θέμα: Προγράμματα και σχέδια στον τομέα της κοινωνικής πολιτικής στην Καταλωνία

Έχοντας υπόψη την πολιτική διαφάνειας που ακολουθεί η Επιτροπή σε θέματα δαπανών της, θα ήθελε να μου αναφέρει,για την περίοδο 1994-1999,ποια από τα προγράμματα που υλοποιήθηκαν στην Καταλωνία ευεργετήθηκαν από τις ενισχύσεις που διατίθενται στο πλαίσιο της Κοινωνικής πολιτικής;

Θα μπορούσε,επίσης,η Επιτροπή να διευκρινίσειτα ποσά που διατέθηκαν τελικά για κάθε ένα από τα εν λόγω σχέδια

Απάντηση του κ. Flynn εξ ονόματος της Επιτροπής

(4 Μαρτίου 1999)

Ο στόχος 2 του Ευρωπαϊκού Κοινωνικού Ταμείου (ΕΚΤ) καλύπτει τις ζώνες που έχουν πληγεί σοβαρά από την παρακμή της βιομηχανίας. Το συνολικό ποσό που διατέθηκε στην Καταλωνία κατά την περίοδο 1994-1999 για το στόχο αυτόν είναι 263.662.237 ευρώ.

Ο στόχος 3 αφορά την καταπολέμηση της μακροχρόνιας ανεργίας, την επαγγελματική ένταξη των νέων και την ενσωμάτωση των προσώπων των εκτεθειμένων στον αποκλεισμό από την αγορά εργασίας, την προαγωγή της ισότητας ευκαιριών για τους άνδρες και τις γυναίκες. Το συνολικό ποσό που διατέθηκε στην Καταλωνία κατά την περίοδο 1994-1999 για το στόχο αυτόν είναι 403.782.193 ευρώ.

Ο στόχος 4 ενισχύει την προσαρμογή των εργαζομένων στις βιομηχανικές αλλαγές και την εξέλιξη των συστημάτων παραγωγής. Το συνολικό ποσό που διατέθηκε στην Καταλωνία κατά την περίοδο 1994-1999 για το στόχο αυτόν είναι 133.801.800 ευρώ.

Ο στόχος 5β καλύπτει την ανάπτυξη και τη διαρθρωτική προσαρμογή των αγροτικών περιοχών. Το συνολικό ποσό που διατέθηκε στην Καταλωνία κατά την περίοδο 1994-1999 για το στόχο αυτόν είναι 23.850.154 ευρώ.

Για το σύνολο αυτών των στόχων και για την περίοδο 1994-1999 το ποσό που διατέθηκε στην Καταλωνία είναι 825.096.384 ευρώ.

Αναλυτική παρουσίαση των προγραμμάτων του ΕΚΤ για την Καταλωνία (περίοδος 1994/1999):

>ΘΕΣΗ ΠΙΝΑΚΑ>

Για περαιτέρω λεπτομέρειες σχετικά με το Ευρωπαϊκό Κοινωνικό Ταμείο στην Καταλωνία, το αξιότιμο μέλος του Κοινοβουλίου μπορεί να επικοινωνήσει με τον Joseph Ma. Puig I Vidal, Προϊστάμενο της Υπηρεσίας Σχεδιασμού (Cap de Servei de Planificaciσ I Ocupacional), Sepωlveda, 148-150, E-08011 Βαρκελώνη, τηλ.: + 34 93 228 57 57, τηλεομοιοτυπία: + 34 93 228 57 38. Για σχέδια χρηματοδοτούμενα από άλλες πιστώσεις στον τομέα της κοινωνικής πολιτικής, δεν είναι διαθέσιμες πληροφορίες κατά περιφέρεια.
ΓΡΑΠΤΗ ΕΡΩΤΗΣΗ E-4091/98

υποβολή: Carlos Robles Piquer (PPE) προς το Συμβούλιο

(15 Ιανουαρίου 1999)

Θέμα: Ο συντονισμός των ευρωπαïκών αμυντικών βιομηχανιών

Καθώς πλησιάζει η 50ή επέτειος της ίδρυσης του ΝΑΤΟ, οι αναλύσεις για τις υπερβατικές αλλαγές που μεσολάβησαν στην διεθνή σκηνή αυτή την χρονική περίοδο και για την αναγκαιότητα μιας συναίνεσης για τις νέες προκλήσεις και αποστολές, διαδέχονται η μία την άλλη. Οι διαφορές των πολιτικών θεωρήσεων μεταξύ Ευρώπης και Αμερικής είναι δυνατό να οξυνθούν, εκτός εάν βρεθούν τρόποι συνεργασίας μεταξύ των βιομηχανιών του αμυντικού τομέα και στις δύο όχθες του Ατλαντικού, έτσι ώστε να αναπτυχθεί η νέα τεχνολογία του 21ου αιώνα.

Πιστεύει το Συμβούλιο ότι η αμυντική βιομηχανία στην Ευρώπη θα αποκτήσει γρήγορα τις διαστάσεις και την δυνατότητα συντονισμού που απαιτούνται για έναν εποικοδομητικό διάλογο με την άκρως συγκεντροποιημένη αμερικανική βιομηχανία; Υπό αυτό το πρίσμα, τί ρόλο θα παίξουν οι διαφορές που υφίστανται σε ό,τι αφορά το νομικό καθεστώς των μεγάλων αμυντικών βιομηχανιών στη Γερμανία και το Ηνωμένο Βασίλειο, ιδιωτικού χαρακτήρα, και στη Γαλλία όπου ο αμυντικός τομέας ανήκει κατά κύριο λόγο στο κράτος;

Απάντηση

(22 Απριλίου 1999)

Όπως γνωρίζει, βεβαίως, ο αξιότιμος βουλευτής, η ad hoc Ομάδα "Ευρωπαϊκή Πολιτική Εξοπλισμού" (POLARM) ιδρύθηκε το 1995 για να ασχοληθεί με θέματα σχετικά με την ευρωπαϊκή πολιτική εξοπλισμού και να υποβάλλει συστάσεις στο Συμβούλιο όσον αφορά την ενδεχόμενη συνέχειά τους με τη λήψη μέτρων τόσο στο πλαίσιο της Κοινότητας όσο και σύμφωνα με τον Τίτλο V της Συνθήκης ΕΕ. Εκτός αυτού, το μελλοντικό άρθρο 17 της Συνθήκης της Ευρωπαϊκής Ένωσης, προβλέπει ότι "η προοδευτική διαμόρφωση κοινής αμυντικής πολιτικής θα υποστηρίζεται, όπως τα κράτη μέλη το κρίνουν πρόσφορο, με τη συνεργασία τους στον τομέα των εξοπλισμών".

Η Ομάδα POLARM εξετάζει επί του παρόντος ανακοίνωση της Επιτροπής με τίτλο "Υλοποίηση της στρατηγικής της Ένωσης στον τομέα των βιομηχανιών που συνδέονται με τον τομέα της άμυνας". Η ανακοίνωση αυτή περιλαμβάνει σχέδιο δράσης για τις βιομηχανίες που συνδέονται με τον τομέα της άμυνας και πρόταση κοινής θέσης για την κατάρτιση ευρωπαϊκής πολιτικής για τους εξοπλισμούς.

Όσον αφορά την τελευταία ερώτηση του αξιότιμου βουλευτή, οι εθνικοί κανόνες που διέπουν το σύστημα της ιδιοκτησίας δεν υπάγονται στην αρμοδιότητα του Συμβουλίου.
ΓΡΑΠΤΗ ΕΡΩΤΗΣΗ E-3858/98

υποβολή: Nikitas Kaklamanis (UPE) προς την Επιτροπή

(4 Ιανουαρίου 1999)

Θέμα: Απόφαση FIBA για μπάσκετ

Σύμφωνα με απόφαση της Διεθνούς Ομοσπονδίας Καλαθοσφαίρας (FIBA), από την αγωνιστική περίοδο 1999-2000 καταργείται στα Ευρωπαϊκά Κύπελλα ο αριθμητικός περιορισμός συμμετοχής μη-Κοινοτικών παικτών, που σήμερα φτάνουν κατά μέγιστο τους δύο.

Η απόφαση αυτή δυναμιτίζει τα θεμέλια του Κοινοτικού μπάσκετ, υποβιβάζει την ποιοτική στάθμη των ομάδων μπάσκετ των Κρατών-Μελών της Ένωσης, εξαφανίζει κάθε φιλοδοξία για εξέλιξη και επαγγελματική σταδιοδρομία των νέων Ευρωπαίων καλαθοσφαιριστών και, τέλος, οδηγεί με μαθηματική ακρίβεια στο περιθώριο και στην "ανεργία" τους υπάρχοντες Ευρωπαίους επαγγελματίες καλαθοσφαιριστές.

Η απόφαση αυτή της FIBA "φωτογραφίζει" δύο μεγάλες κατηγορίες επαγγελματιών καλαθοσφαιριστών, τους προερχομένους από την τέως Γιουγκοσλαβία και αυτούς που προέρχονται από τις ΗΠΑ, και (το σημαντικότερο) οδηγεί στην απώλεια εθνικής ταυτότητας της καλαθόσφαιρας στις Χώρες-Μέλη της ΕΕ.

Μπορεί η Επιτροπή να με πληροφορήσει:

1. εάν η ελεύθερη εγκατάσταση και εργασία καλαθοσφαιριστών από τρίτες χώρες στην Ευρώπη είναι συμβατή με το Κοινοτικό Δίκαιο;

2. πώς σκοπεύει να αντιδράσει η Επιτροπή σε αυτή την απόφαση της FIBA, η οποία αποδυναμώνει το Ευρωπαϊκό μπάσκετ και θέτει σε δεύτερη μοίρα τον Ευρωπαίο καλαθοσφαιριστή;

3. εάν ελήφθη η παραπάνω απόφαση κατόπιν διαλόγου με το συνδικαλιστικό όργανο των Ευρωπαίων καλαθοσφαιριστών; Άν όχι, είναι συμβατό κάτι τέτοιο με τη θεμελιώδη θέση της ΕΕ περί αναγκαιότητας κοινωνικού διαλόγου πριν τη λήψη οποιασδήποτε απόφασης που σχετίζεται με εργασιακές σχέσεις;

Απάντηση του κ. Oreja εξ ονόματος της Επιτροπής

(16 Μαρτίου 1999)

Η Επιτροπή οφείλει να επαναλάβει τις πληροφορίες που ήδη δόθηκαν στην προφορική ερώτηση H-1131/98, την οποία υπέβαλε το αξιότιμο μέλος του Κοινοβουλίου.

Η απόφαση της Διεθνούς Ομοσπονδίας Καλαθοσφαίρισης (FIBA) θεωρητικά δεν προσβάλλει το κοινοτικό δίκαιο. Επομένως, η Επιτροπή δεν προβλέπει καμία ενέργεια εναντίον της Ομοσπονδίας. Η απόφαση λήφθηκε από τα κατάλληλα διοικητικά όργανα της Διεθνούς Ομοσπονδίας όπου οι διάφοροι παράγοντες της καλαθοσφαίρισης είχαν τη δυνατότητα να ακουστεί η γνώμη τους.